HU Az Európai Unió Hivatalos Lapja L 160/71

A BIZOTTSÁG 585/2011/EU VÉGREHAJTÁSI RENDELETE

(2011. június 17.)

a gyümölcs- és zöldségágazatnak nyújtandó ideiglenes és rendkívüli támogatási intézkedések megállapításáról

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 191. cikkére, összefüggésben a 4. cikkével,

mivel:

(1) A halálos kimenetelű vérzéses bélgyulladást okozó Escherichia coli (E. coli) fertőzés németországi kitörése óta, amelyet egyes friss gyümölcsök és zöldségek fogyasztásával hoztak összefüggésbe, az uniós gyümölcs- és zöldségpiac eddig példa nélkül álló válságon megy keresztül. A válság 2011. május 26-án, a megbetegedéseket az uborkának tulajdonító újsághírek megjelenésekor kezdődött.

(2) Több tagállam és harmadik ország is óvintézkedéseket vezetett be, és a feltételezett közegészségügyi kockázat miatt bekövetkező hirtelen vásárlói bizalomvesztés igen jelentős zavart okoz az uniós gyümölcs- és zöldségpiacon, különösen az Unióban termesztett uborka, paradicsom, édes paprika, cukkini, valamint egyes, a salátafélék és az endíviafélék családjába tartozó termékek esetében.

(3) Tekintetbe véve a jelenlegi és a várható piaci helyzetet, és tekintettel arra, hogy az 1234/2007/EK rendelet, valamint a gyümölcs- és zöldségágazatban a 2200/96/EK, a 2201/96/EK és az 1182/2007/EK rendeletre vonatkozó végrehajtási szabályok megállapításáról szóló, 2007. december 21-i 1580/2007/EK bizottsági rendelet (2), amelynek helyébe 2011. június 22-től az 1234/2007/EK bizottsági rendeletnek a gyümölcs- és zöldség-, valamint a feldolgozottgyümölcs- és feldolgozottzöldség-ágazatra alkalmazandó részletes szabályainak megállapításáról szóló, 2011. június 7-i 543/2011/EU bizottsági végrehajtási rendelet (3) lép, nem határoz meg külön ágazatspecifikus eszközöket, amelyekkel a gyümölcs- és zöldségágazatban felmerülő gyakorlati problémák megfelelően kezelhetők, sürgős, korlátozott időre szóló, rendkívüli intézkedések bevezetésére van szükség.

(4) A gyümölcs- és zöldségválság által leginkább érintett termékek az uborka, a paradicsom, az édes paprika, a cukkini, valamint egyes, a salátafélék és az endíviafélék családjába tartozó termékek, ezért helyénvaló a rendkívüli intézkedések körét ezekre a termékekre korlátozni.

(5) Tekintetbe véve a gyümölcs- és zöldségágazat sajátos jellegét, az elismert gyümölcs- és zöldségtermesztő termelői szervezetek támogatására az 1234/2007/EK rendelet 103c. cikkének (2) bekezdésében említett válságkezelési és piactámogatási intézkedések a legmegfelelőbbek.

(6) Az Uniónak kiegészítő támogatást szükséges nyújtania a frissen történő fogyasztásra szánt uborka, paradicsom, édes paprika, cukkini, valamint egyes, a salátafélék és az endíviafélék családjába tartozó termékek piacról történő kivonásával, zöld szüretével és be nem takarításával kapcsolatban. Tekintettel a zöldség- és gyümölcspiac jelentős zavarára és arra, hogy egyes tagállamokban viszonylag kevesen tagjai a termelői szervezeteknek, uniós támogatást szükséges biztosítani az említett intézkedések végrehajtásához azoknak a gyümölcs- és zöldségtermesztőknek is, akik nem tagjai valamely elismert termelői szervezetnek, de szerződést kötöttek egy elismert termelői szervezettel uborka, paradicsom, édes paprika, cukkini, illetve egyes, a salátafélék és az endíviafélék családjába tartozó termékek kivonásáról.

(7) Az egységesség kedvéért és a túlkompenzálás elkerülése érdekében uniós szinten meg kell határozni a termékkivonásokhoz, a zöld szürethez és a be nem takarításhoz nyújtható kiegészítő uniós támogatásra vonatkozó felső határértékeket. A zöld szürettel és a be nem takarítással kapcsolatos műveletek sajátosságainak figyelembevétele érdekében indokolt, hogy a tagállamok a termékkivonás esetében alkalmazott kilogrammalapú megközelítést a hektáralapú megközelítéssel váltsák fel, amelynek középpontjában a terméshozam áll.

(8) A termelői szervezetek a gyümölcs- és zöldségágazat fő szereplőiként a legalkalmasabb szervezetek annak biztosítására, hogy az uniós támogatás kifizetésre kerüljön azoknak a termelőknek, akik nem tagjai elismert termelői szervezetnek. Gondoskodniuk kell arról, hogy az uniós támogatás szerződés keretében kerüljön kifizetésre azoknak a termelőknek, akik nem tagjai egy elismert termelői szervezetnek. Mivel a gyümölcs- és zöldségpiac szállítói oldalának szervezettsége az egyes tagállamokban eltérő, helyénvaló engedélyezni, hogy amennyiben az indokolt, az uniós támogatást a tagállamok illetékes hatósága közvetlenül fizesse ki a termelőknek.

(9) A költségvetési fegyelem érdekében meg kell határozni az Európai Mezőgazdasági Garanciaalapból (EMGA) finanszírozott kiadás felső határát, valamint létre kell hozni egy értesítési és ellenőrzési rendszert, amelynek keretében a tagállamok tájékoztatják a Bizottságot a termékkivonással, a be nem takarítással és a zöld szürettel kapcsolatos intézkedéseikről.

(10) A gyümölcs- és zöldségágazatot érő negatív hatások mérséklése érdekében indokolt, hogy ez a rendelet a 2011. május 26-tól kezdődő időszakra legyen alkalmazandó. A sürgősségre való tekintettel a rendeletnek a kihirdetése napján hatályba kell lépnie.

(11) A mezőgazdasági piacok közös szervezésével foglalkozó irányítóbizottság az elnöke által kitűzött határidőn belül nem nyilvánított véleményt,

ELFOGADTA EZT A RENDELETET:

1. cikk

Hatály

(1) A 2011. május 26-tól2011. június 30-ig tartó időszakra vonatkozóan rendkívüli támogatást kell nyújtani az 1234/2007/EK rendelet 122. cikke a) pontjának iii. alpontjában említett termelői szervezeteknek és az e szervezetekben tagviszonnyal nem rendelkező termelőknek a gyümölcs- és zöldségágazat alábbi, frissen történő fogyasztásra szánt termékei tekintetében:

a) a 0702 00 00 KN-kód alá tartozó paradicsom;

b) a 0705 11 00 és a 0705 19 00 KN-kód alá tartozó saláta, valamint a 0705 29 00 KN-kód alá tartozó borzaslevelű endívia és széleslevelű endívia;

c) a 0707 00 05 KN-kód alá tartozó uborka;

d) a 0709 60 10 KN-kód alá tartozó édes paprika;

e) a 0709 90 70 KN-kód alá tartozó cukkini.

(2) Az e rendelet alapján végrehajtott intézkedések a mezőgazdasági piacok szabályozását célzó intervenciós intézkedéseknek minősülnek az 1290/2005/EK tanácsi rendelet (4) 3. cikke (1) bekezdésének b) pontja értelmében.

2. cikk

A támogatás maximális összege

Az e rendelet céljára kifizetett uniós kiadás teljes összege nem haladhatja meg a 210 000 000 EUR-t. A teljes összeget az Európai Mezőgazdasági Garanciaalap (EMGA) finanszírozza, és az kizárólag az ebben a rendeletben meghatározott intézkedések finanszírozására használható fel.

3. cikk

A szabályok alkalmazhatósága

Amennyiben e rendelet kifejezetten másképp nem rendelkezik, az 1234/2007/EK rendeletet, az 1580/2007/EK rendeletet és az 543/2011/EU végrehajtási rendeletet kell alkalmazni a termelői szervezetek és tagjaik vonatkozásában; az 5. cikkben említett termelők tekintetében ugyanezen rendeletek mutatis mutandis alkalmazandók.

4. cikk

Termelői szervezetek

(1) Az 1580/2007/EK rendelet 80. cikkének (2) bekezdésében és az 543/2011/EU végrehajtási rendelet 79. cikkének (2) bekezdésében említett 5 %-os felső határ nem alkalmazandó az e rendelet 1. cikkének (1) bekezdésében említett, az ugyanazon cikkben meghatározott időszakban a piacról kivonásra kerülő termékekre.

(2) Az e rendelet 1. cikkének (1) bekezdésében említett termékekre vonatkozóan az ott említett időszakban az 1580/2007/EK rendelet 85. cikkének (2) bekezdésében és az 543/2011/EU végrehajtási rendelet 84. cikke (1) bekezdésének b) pontjában említett be nem takarítási intézkedések alkalmazhatók, még ott is, ahol a rendes termelési ciklus alatt az érintett termőterületről már takarítottak be termést kereskedelmi céllal. Ilyen esetben az 1580/2007/EK rendelet 86. cikkének (4) bekezdésében és az 543/2011/EU végrehajtási rendelet 85. cikkének (4) bekezdésében említett kompenzációs összegeket csökkenteni kell a már betakarított termés mennyiségével arányosan, mely mennyiséget az érintett termelői szervezet számviteli és/vagy adóügyi adatai alapján határoznak meg.

(3) A tagállamok által az 1580/2007/EK rendelet 80. cikke vagy az 543/2011/EU végrehajtási rendelet 79. cikke szerint meghatározott maximális összegekhez nyújtott uniós hozzájárulás nem haladhatja meg az e rendelet I. mellékletének A. részében megadott összegeket az ingyenes szétosztáson kívüli egyéb célból történő kivonás esetén. Ingyenes szétosztás esetén az összeget meg kell kettőzni.

(4) Az 1234/2007/EK rendelet 103c. cikke (2) bekezdésének második albekezdésében említett, a kiadások egyharmadában megadott felső korlát, valamint az 1580/2007/EK rendelet 67. cikke (1) bekezdésének c) pontjában és az 543/2011/EU végrehajtási rendelet 66. cikke (3) bekezdésének c) pontjában említett, a működési alap növelésére vonatkozó 25 %-os felső korlát az 1. cikk (1) bekezdésében megadott időszakban nem alkalmazandó az e cikk 1. és 2. bekezdésében említett intézkedések céljából felmerülő kiadásokra.

(5) Az 1. cikk (1) bekezdésében említett időszakban az ugyanazon cikkben felsorolt termékekre vonatkozóan végrehajtott, termékkivonással, be nem takarítással és zöld szürettel kapcsolatos műveletekre az Unió kiegészítő támogatást biztosít. A zöld szüretre vonatkozó támogatás kizárólag olyan termékek esetében nyújtható, amelyek ténylegesen a termőföldön vannak, és amelyek zöld szüretére valóban sor kerül.

Ezt a kiegészítő uniós támogatást nem kell belefoglalni a termelői szervezetek működési programjába és nem kell figyelembe venni az 1234/2007/EK rendelet 103d. cikke (2) bekezdésében rögzített 4,1 %-os és 4,6 %-os felső határ kiszámításakor.

A termékkivonásokhoz biztosított kiegészítő uniós támogatások összegét e rendelet I. mellékletének B. része rögzíti.

Be nem takarítás és zöld szüret esetén a tagállamok a kiegészítő uniós támogatás hektáronkénti szintjét úgy állapítják meg, hogy az ne haladja meg az e rendelet I. mellékletének B. részében a termékkivonásokra meghatározott összeget.

A kiegészítő uniós támogatást akkor is meg kell adni, ha a termelői szervezetek nem foglalják bele ezeket a műveleteket a működési programjukba.

(6) Az e cikknek megfelelően felmerült kiadások a termelői szervezetek működési alapjának részét képezik. Az e cikk (5) bekezdésében említett kiegészítő uniós támogatásra nem alkalmazandó az 1234/2007/EK rendelet 103b. cikkének (2) bekezdése és 103d. cikkének (1) bekezdése.

5. cikk

Termelői szervezetben nem tag termelők

(1) Uniós támogatást kell nyújtani azoknak a gyümölcs- és zöldségtermelőknek, akik nem tagjai elismert termelői szervezetnek (a továbbiakban: nem tag termelők) a termékkivonással, a be nem takarítással és a zöld szürettel kapcsolatos műveletek végrehajtásához az 1. cikk (1) bekezdésében megadott időszakra és az ugyanazon cikkben említett termékekre vonatkozóan. Abban az esetben, ha valamely termelői szervezet az 1580/2007/EK rendelet 116. cikkének (2) bekezdésével vagy az 543/2011/EU végrehajtási rendelet 114. cikkének (2) bekezdésével összhangban felfüggesztésre kerül, tagjai e rendelet alkalmazásában nem tag termelőknek minősülnek.

A zöld szüretre vonatkozó támogatás kizárólag olyan termékek esetében nyújtható, amelyek ténylegesen a termőföldön vannak, és amelyek zöld szüretére valóban sor kerül.

(2) Termékkivonás esetén a nem tag termelő szerződést köt egy elismert termelői szervezettel.

Az ilyen termelőknek az uniós támogatást az a termelői szervezet folyósítja, amellyel a szerződést megkötötték. A 4. cikk (5) bekezdésének második és ötödik albekezdése, valamint a 4. cikk (6) bekezdése mutatis mutandis alkalmazandó.

(3) A (2) bekezdésben említett helyzetben az (1) bekezdésben foglaltaknak megfelelően nyújtandó támogatás összege az I. melléklet B. részében rögzített összegnek a termelői szervezetnél az adott termékek kivonása céljából felmerült tényleges költséggel csökkentett összege, mely utóbbi a termelői szervezetnél marad. A költségek igazolása számlával történik. A termelői szervezetek elfogadják az olyan termelők valamennyi ésszerű kérését, akik e rendelet alkalmazásában nem minősülnek termelői szervezeti tagnak.

(4) A tagállamok indokolt esetben, például az érintett tagállam termelőinek alacsony szintű szervezettsége esetén megkülönböztetésmentes módon engedélyezhetik, hogy a nem tag termelő a (2) bekezdésben említett szerződést a tagállam illetékes hatóságához címzett értesítéssel váltsa ki. Az ilyen értesítések tekintetében az 1580/2007/EK rendelet 79. cikke, illetve az 543/2011/EU végrehajtási rendelet 78. cikke mutatis mutandis alkalmazandó.

Ebben az esetben az uniós támogatást a tagállam illetékes hatósága közvetlenül, saját jogszabályainak megfelelően folyósítja a termelő részére. A támogatási összegek az I. melléklet B. részében rögzített összegek.

(5) A be nem takarítással és a zöld szürettel kapcsolatos műveletek esetében a nem tag termelők a tagállam által az 1580/2007/EK rendelet 86. cikke (1) bekezdésének a) pontja vagy az 543/2011/EU végrehajtási rendelet 85. cikke (1) bekezdésének a) pontja alapján elfogadott részletes rendelkezéseknek megfelelően eljuttatják a megfelelő értesítést a tagállam illetékes hatóságához.

A be nem takarítással és a zöld szürettel kapcsolatos műveletek végrehajtásához nyújtott uniós támogatási összegek megegyeznek a 4. cikk (5) bekezdésének negyedik albekezdése alapján meghatározott összegekkel.

6. cikk

A termékkivonással, a be nem takarítással és a zöld szürettel kapcsolatos műveletek ellenőrzése

(1) A 4. és az 5. cikkben említett termékkivonási műveleteket elsőfokú ellenőrzésnek kell alávetni az 1580/2007/EK rendelet 110. cikkének és az 543/2011/EU végrehajtási rendelet 108. cikkének megfelelően. Az ellenőrzés azonban a piacról kivont termékek mennyiségének 10 %-ára korlátozódik.

Az 5. cikk (4) bekezdésében említett termékkivonási műveletek esetében az elsőfokú ellenőrzés a kivont termékek mennyiségének 100 %-ára terjed ki.

(2) A 4. és az 5. cikkben említett, be nem takarítással és zöld szürettel kapcsolatos műveletekre az 1580/2007/EK rendelet 112. cikkében és az 543/2011/EU végrehajtási rendelet 110. cikkében foglalt ellenőrzések és feltételek vonatkoznak, annak a követelménynek a kivételével, amely szerint nem kerülhetett sor részleges betakarításra. Az ellenőrzés a 4. cikk (2) bekezdésében említett termőterületek 10 %-ára korlátozódik.

Az 5. cikk (5) bekezdésében említett, be nem takarítással és zöld szürettel kapcsolatos műveletek esetében az ellenőrzés a termőterületek 100 %-ára terjed ki.

7. cikk

Értesítések

(1) A tagállamok e rendelet hatálybalépésének napjától kezdődően minden szerdán (brüsszeli idő szerint dél előtt) értesítik a Bizottságot a megelőző héten a termelői szervezetektől és a nem tag termelőktől kapott értesítésekről. Az értesítések kiterjednek az e rendelet alkalmazásában elvégzendő műveletekre, az 1. cikk (1) bekezdésében említett termékek mindegyike esetében megadva a mennyiségre és felszínre vonatkozó adatokat, valamint a maximális uniós költséget.

A tagállamok a II. mellékletben szereplő sablonokat használják.

A tagállamok 2011. június 22-én a II. mellékletben szereplő sablonokat használva megküldik a Bizottságnak az első albekezdésben említett adatokat a 2011. május 26. és a rendelet hatálybalépésének időpontja közötti időszakban elvégzett, termékkivonással, be nem takarítással vagy zöld szürettel kapcsolatos műveletekről.

(2) A tagállamok 2011. július 18-ig értesítik a Bizottságot a teljes kivont mennyiségről, a be nem takarítással vagy zöld szürettel kapcsolatos műveletek által érintett teljes földterületről, valamint a kapcsolódó termékkivonási és be nem takarítási műveletekhez kért uniós támogatás teljes összegéről.

A tagállamok a III. mellékletben szereplő sablont használják.

Nem adható uniós támogatás olyan, termékkivonással, be nem takarítással vagy zöld szürettel kapcsolatos művelethez, amelyet nem jelentettek be e bekezdésnek megfelelően a Bizottságnak.

(3) Ha a (2) bekezdésnek megfelelően bejelentett uniós támogatás iránti kérelmek meghaladják a 2. cikkben említett maximális összeget, a Bizottság a beérkezett kérelmek alapján – az 1234/2007/EK rendelet 195. cikkének (1) bekezdésében említett bizottság közreműködése nélkül – elosztási együtthatót határoz meg a rendelkezésre álló teljes uniós támogatási összegre vonatkozóan. Ha a támogatási kérelmek nem haladják meg a támogatás maximális összegét, ez az elosztási együttható 100 %.

A tagállamok az elosztási együtthatót a 8. cikkben említett minden kérelemre alkalmazzák.

8. cikk

Az uniós támogatás kérelmezése és folyósítása

(1) A termelői szervezetek 2011. július 11-ig kérelmezhetik a 4. cikk (5) bekezdésében és az 5. cikk (2) bekezdésében említett uniós támogatás folyósítását.

(2) Az 1580/2007/EK rendelet 73. cikke és az 543/2011/EU végrehajtási rendelet 72. cikke szerint meghatározott határidőktől eltérve a termelői szervezetek a 4. cikk (1)–(4) bekezdésében említett teljes uniós támogatás folyósítását 2011. július 11-ig kérelmezhetik az 1580/2007/EK rendelet 73. cikkében és az 543/2011/EU végrehajtási rendelet 72. cikkében említett eljárásnak megfelelően.

Az 1580/2007/EK rendelet 73. cikkének harmadik albekezdésében és az 543/2011/EU végrehajtási rendelet 72. cikkében foglalt, a működési programra vonatkozóan eredetileg jóváhagyott támogatás 80 %-ában meghatározott felső korlátot nem kell alkalmazni.

(3) A nem tag termelők az 5. cikk (4) és (5) bekezdésében említett helyzetekben saját maguk kérelmezik 2011. július 11-ig a tagállam illetékes hatóságánál az uniós támogatás folyósítását. A tagállamok 2011. június 30-ig kijelölik az illetékes hatóságokat.

(4) Az (1), a (2) és a (3) bekezdésben említett uniós támogatás iránti kérelemhez mellékelni kell a kért uniós támogatási összegre vonatkozó indoklást tartalmazó igazoló dokumentumokat, valamint a kérelmező írásos nyilatkozatát arról, hogy nem részesült kettős uniós vagy nemzeti finanszírozásban, illetve biztosítási kártérítésben az e rendelet értelmében uniós támogatásra jogosító műveletek tekintetében.

(5) A tagállamok illetékes hatóságai a 7. cikk (3) bekezdésében említett elosztási együttható meghatározását megelőzően nem teljesítenek kifizetést. Gondoskodnak arról, hogy az e rendelet alkalmazásában fizetendő minden összeg legkésőbb 2011. október 15-ig kifizetésre kerüljön.

9. cikk

Hatálybalépés

Ez a rendelet az Európai Unió Hivatalos Lapjában való kihirdetésének napján lép hatályba.

Ez a rendelet teljes egészében kötelező és közvetlenül alkalmazandó a tagállamokban. Kelt Brüsszelben, 2011. június 17-én. a Bizottság részéről az elnök José Manuel BARROSO

(1) HL L 299., 2007.11.16., 1. o.

(2) HL L 350., 2007.12.31., 1. o.

(3) HL L 157., 2011.6.15., 1. o.

(4) HL L 209., 2005.8.11., 1. o.

I. MELLÉKLET A. RÉSZ A piacról való kivonásra vonatkozó maximális uniós támogatási összegek a 4. cikk (3) bekezdése szerint Az 1. cikk (1) bekezdésében említett termék Maximális támogatás (EUR/100 kg) Saláta, valamint borzaslevelű és széleslevelű endívia 15,5 Uborka 9,6 Édes paprika 17,8 Cukkini 11,8

B. RÉSZ A piacról való kivonásra vonatkozó maximális kiegészítő uniós támogatási összegek a 4. cikk (5) bekezdése szerint Az 1. cikk (1) bekezdésében említett termék Maximális támogatás (EUR/100 kg) Paradicsom 33,2 Saláta, valamint borzaslevelű és széleslevelű endívia 38,9 Uborka 24,0 Édes paprika 44,4 Cukkini 29,6

II. MELLÉKLET Értesítési sablonok a 7. cikk (1) bekezdése szerint ÉRTESÍTÉS TERMÉKKIVONÁSRÓL Ország: Kelt (1): Termék (2) Termelői szervezetek Nem tag termelők Teljes uniós támogatás (EUR) Kivonandó mennyiség (t) További uniós támogatás (EUR) (E rendelet 4. cikkének (5) bekezdése) Uniós támogatás működési alaphoz (EUR) (1580/2007/EK r. 80. c. (1) bek./543/2010/EU r. 79. c. (1) bek.) (3) Teljes uniós támogatás (EUR) Kivonandó mennyiség (t) További uniós támogatás (EUR) (e rendelet 5. cikkének (3) és (4) bekezdése) Uborka Paradicsom Saláta- és endíviafélék Édes paprika Cukkini Összesen Az első értesítési napon az alábbi táblázatot kell kitölteni: A tagállam által az 1580/2007/EK rendelet 80. cikke (1) bekezdésének, illetve az 543/2011/EU rendelet 79. cikke (1) bekezdésének megfelelően meghatározott maximális támogatási összeg: Uniós hozzájárulás (EUR/100 kg) A termelői szervezetek hozzájárulása (EUR/100 kg) Uborka Saláta- és endíviafélék Édes paprika Cukkini ÉRTESÍTÉS ZÖLD SZÜRETRŐL/BE NEM TAKARÍTÁSRÓL Ország: Kelt (4): Termék (5) Termelői szervezetek Nem tag termelők Teljes uniós támogatás (EUR) Terület (ha) (6) Uniós támogatás működési alaphoz (EUR) (1580/2007/EK r. 86. c. (4) bek./543/2010/EU r. 85. c. (4) bek.) (7) További uniós támogatás (EUR) (e rendelet 4. cikkének (5) bekezdése) Teljes uniós támogatás (EUR) Terület (ha) (6) Uniós támogatás (EUR) (e rendelet 5. cikkének (5) bekezdése) Uborka Paradicsom Saláta- és endíviafélék Édes paprika Cukkini Összesen Az első értesítési napon az alábbi táblázatot kell kitölteni: A tagállam által az 1580/2007/EK rendelet 86. cikke (4) bekezdésének, illetve az 543/2011/EU rendelet 85. cikke (4) bekezdésének megfelelően meghatározott maximális támogatási összeg: Szabadföldi Üvegházi Uniós hozzájárulás (EUR/ha) A termelői szervezetek hozzájárulása (EUR/ha) Uniós hozzájárulás (EUR/ha) A termelői szervezetek hozzájárulása (EUR/ha) Paradicsom Uborka Saláta- és endíviafélék Édes paprika Cukkini (1) Minden hétre vonatkozóan egy külön Excel-táblázatot kell kitölteni (azokra a hetekre, amikor nincsen művelet, nulla mennyiségről szóló értesítést kell beküldeni azon tagállamok esetében, amelyek előzetesen már küldtek be értesítést). (2) Az 1. cikk (1) bekezdésében meghatározott termékek. (3) A számításnál csak az uniós hozzájárulást kell figyelembe venni; pl. a paradicsom esetében: 3,6325 EUR/100 kg. (4) Minden hétre vonatkozóan egy külön Excel-táblázatot kell kitölteni (azokra a hetekre, amikor nincsen művelet, nulla mennyiségről szóló értesítést kell beküldeni azon tagállamok esetében, amelyek előzetesen már küldtek be értesítést). (5) Az 1. cikk (1) bekezdésében meghatározott termékek. (6) Ahol már takarítottak be termést kereskedelmi céllal, ott az e kereskedelmi célú termelés által érintett terület nagyságára vonatkozó becslést kell benyújtani. (7) A számításhoz csak az uniós hozzájárulást kell figyelembe venni.